Evidence počítačů 2001
Evidencia pre nový rok 
Zaujímavý program Evidence počítačů 2000 od firmy ALC, ktorý umožňuje evidenciu technického a programového vybavenia obecného informačného systému, sme vám predstavili v čísle 5/00. Dnes je tu už ďalšia, vylepšená verzia s číslom 2001, ktorá ponúka nové možnosti. 
Pre osvieženie pamäti pripomeniem, že program ukladá a zobrazuje evidované údaje do stromovej hierarchickej štruktúry, ktorá dovoľuje prirodzeným grafickým spôsobom zachytiť väzby medzi súčasťami informačného systému. Sám používateľ si môže určiť mieru a rozsah evidovaných údajov (pri každej stanici evidovať podrobné údaje o jej komponentoch, nebo len základné údaje, prípadne podľa potreby pre každú stanicu rozdielne).
Nová Evidence počítačů 2001 teraz ako najvýraznejšie inovácie prináša vzdialený zber údajov po sieti, interaktívne tlačové zostavy, formát XML pre export a ďalšie vylepšenia.
Na prostredí programu nepostrehnete takmer žiadne zmeny, okrem módneho reklamného baneru v nástrojovej lište, ktorý sa zobrazuje v nezaregistrovanej verzii. Prostredie je rozdelené na tri časti – okno stromu objektov, okno objektov a vlastností a okno poznámok a histórie. Ovládanie (s využitím pravého tlačítka myši) je jednoduché a intuitívne.
Po spustení programu musíte vybrať databázový súbor s evidenciou (evidencií môžete mať aj viac), alebo vytvoriť databázu novú (pri tom sa do nej nakopíruje vzorová evidencia, ktorá slúži pre lepšie pochopenie činnosti programu a lepšiu orientáciu v ňom).
Stromová štruktúra ponúka možnosť pridávať ľubovoľné množstvo položiek na rôznych úrovniach, a následne k nim evidovať požadované údaje. V programe je hneď po inštalácii k dispozícii množstvo bežne používaných položiek, ktoré si môžete neskoršie rozšíriť o vlastné. Sú tu položky potrebné pre vytvorenie štruktúry firmy, ako firma, budova, poschodie, ďalej položky pre evidovanie počítačových zostáv, ich komponentov, príslušenstva, spotrebného materiálu, ale aj nainštalovaného softwaru. 
Takto si môžete názorne vytvoriť strom vašej firmy, ktorá sa vetví na budovy, tie ďalej na poschodia, miestnosti, v každej miestnosti môžu byť počítačové zostavy, ktoré sa rozvetvujú na komponenty, príslušenstvo a podobne. Týmto spôsobom si môžete v programe evidovať aj dôležité kontakty, ktoré sa napríklad vzťahujú k výpočtovej technike (dodávatelia, servis a podobne). Prakticky je týmto spôsobom možné vytvoriť takmer akúkoľvek evidenciu. Každý objekt môže mať potom určité vlastnosti a poznámky, ktoré spolu so stromovou štruktúrou tvoria evidenciu.
Je samozrejmé, že “ručný” zber a zápis všetkých údajov do takto vytváranej databázy je pomerne náročný a zdĺhavý. Našťastie je však už k dispozícii vzdialený zber údajov po sieti. Ak ho chcete využívať, je potrebné na všetkých počítačoch v sieti, z ktorých budú údaje čítané (aj na tom, na ktorom beží Evidence počítačů), mať nainštalovanú službu WMI; vo Windows 2000 je WMI súčasťou systému, a teda nie je potrebné nič inštalovať. (Nevýhodou však je, že takto získate informácie len o počítačoch s Windows 95 a vyššie, a pri starších počítačoch to predsa len budete musieť spraviť ručne.) 
Vzdialený zber údajov je jednoduchý. V okne okolných počítačov (počítače, ktoré neboli detekované automaticky, sem môžete doplniť aj ručne) vyberiete požadované počítače, program postupne zistí ich konfiguráciu a môže zobraziť zistené rozdiely oproti evidovaným údajom (ak sa nejedná o nový počítač). Potom sa už len stačí rozhodnúť, ktoré zmeny sa majú zaviesť do evidencie. Zistené údaje sú vlastne informácie zo správcu zariadení a zoznam inštalovaných programov, čo pre začiatok úplne postačí. Treba už len zapísať evidenčné čísla, ceny, dodávateľov a podobne.
Silnou stránkou programu je vyhľadávanie v databáze. K dispozícii je špeciálny dotazovací jazyk, ktorý čiastočne vychádza z SQL, ale je navrhnutý pre vyhľadávanie nad dátami, ktoré sú usporiadané do stromovej štruktúry. Pre uľahčenie tvorby dotazu je určený sprievodca. 
Program teraz ponúka vedľa možnosti vytvorenia tabuľkových tlačových zostáv na základe dotazov tiež hotové tlačové zostavy, ako sú Evidenční karta počítačové sestavy, Inventární soupis, Protokol o předání, Audit software a ďalšie. Všetky tlačové zostavy sú riešené ako interaktívne HTML dokumenty s využitím XML/XSL. Táto technológia dovoľuje napríklad dodatočné zoradenie položiek tabuľkovej zostavy podľa určitého stĺpca až v nadhľade na tlačovú zostavu v Internet Exploreri.

Záver
Evidence počítačů 2001 ponúka dobré možnosti pre podrobnú evidenciu kompletného technického, ale aj softwarového vybavenia vašej firmy, čím sa zjednoduší riadenie, nákup a kontrola. Pre prácu vyžaduje knižnice DAO 3.5, ktoré sú súčasťou MS Access, prípadne si ich môžete stiahnuť z webovej stránky firmy ALC. Požiadavky na počítač sú minimálne – program by mal fungovať na každom počítači s operačným systémom Windows 95, 98, NT alebo 2000.

Štefan Stieranka

Evidence počítačů 2001 
Program (pre Windows 9x a vyšší) pre evidenciu technického a programového vybavenia.
Hardwarové nároky: počítač pre Windows.
Výrobca/poskytol: ALC, Žďár nad Sázavou (www.alc.cz).
Cena: 1 používateľ 5900 Kč, 2 používatelia 9560 Kč, 5 používateľov 17 840 Kč, 10 používateľov 29 130 Kč (bez DPH).